見子瞻粲字韵詩和答三人四返不困而愈崛奇輒次韵寄彭門三首  其三
作者：黄庭堅
朝代：宋

paragraphs: 元龍湖海士，毀譽略相半。
下牀卧許君，上牀自永嘆。
丈夫屬有念，人物非所玩。
坐令結歡客，化爲煙霧散。
武功有大略，亦復寡朋伴。
詠歌思見之，長夜鳴曷旦。
東南望彭門，官道平如案。
簡書束縛人，一水不能亂。
斯文媲秬鬯，可用圭瓚盥。
誠求活國醫，何忍棄和緩。
開疆日百里，都內錢朽貫。
銘功甚俊偉，迺見儒生懦。
且當置是事，勿使冰作炭。
上帝羣玉府，道家蓬萊館。
曲肱夏簟寒，炙背冬屋暖。
只令文字垂，萬世星斗粲。